Καθορίζει οργανωτικούς και διαδικαστικούς κανόνες της Ευρωπαϊκής Ένωσης (ΕΕ) για τη διασφάλιση επαρκούς και αποτελεσματικής ανταλλαγής πληροφοριών μεταξύ των αρχών επιβολής του νόμου των κρατών μελών της ΕΕ για την πρόληψη, την εξακρίβωση ή τη διερεύνηση αξιόποινων πράξεων. Πεδίο εφαρμογής Η οδηγία ορίζει κανόνες σχετικά με: την ανταλλαγή πληροφοριών μεταξύ των ενιαίων σημείων επαφής (SPOC) που έχουν συσταθεί ή οριστεί από τα κράτη μέλη· την παροχή πληροφοριών από τις αρχές επιβολής του νόμου των κρατών μελών· τον προεπιλεγμένο δίαυλο επικοινωνίας που πρέπει να χρησιμοποιείται για όλες τις ανταλλαγές πληροφοριών· τη σύσταση ή τον ορισμό και την οργάνωση, τα καθήκοντα, τη σύνθεση και τις ικανότητες των SPOC κάθε κράτους μέλους. Η οδηγία δεν εφαρμόζεται σε τέτοιου τύπου ανταλλαγές πληροφοριών εάν ρυθμίζονται ειδικά από άλλους νόμους της ΕΕ. Αρχές Όλες οι ανταλλαγές πληροφοριών, βάσει της οδηγίας, υπόκεινται σε πέντε αρχές οι οποίες θα πρέπει να χρησιμοποιούνται κατά την ερμηνεία και την εφαρμογή της: διαθεσιμότητα ισότιμη πρόσβαση εμπιστευτικότητα κυριότητα των δεδομένων αξιοπιστία των δεδομένων. Η οδηγία (ΕΕ) 2016/680 ορίζει τους κανόνες της ΕΕ για την προστασία δεδομένων προσωπικού χαρακτήρα τα οποία χρησιμοποιούνται από τις αστυνομικές αρχές και τις αρχές ποινικής δικαιοσύνης (σύνοψη). Ανταλλαγή πληροφοριών Τα κράτη μέλη θα πρέπει να διαθέτουν SPOC, τα οποία να είναι λειτουργικά ανά πάσα στιγμή, υπεύθυνα για το συντονισμό και τη διευκόλυνση της ανταλλαγής πληροφοριών. Για επείγουσες περιπτώσεις, οι πληροφορίες που ζητούνται θα πρέπει να καταστούν διαθέσιμες εντός 8 ωρών, εάν είναι άμεσα διαθέσιμες στα SPOC, και εντός 3 ημερών εάν τα SPOC μπορούν να τις αποκτήσουν από δημόσιες αρχές ή ιδιωτικούς φορείς. Για οποιοδήποτε άλλο αίτημα, οι πληροφορίες θα πρέπει να διατίθενται εντός 7 ημερών. Ένα κράτος μέλος μπορεί να απορρίψει ένα αίτημα για παροχή πληροφοριών. Ωστόσο, οι εν λόγω περιπτώσεις θα πρέπει να καθίστανται όσο το δυνατόν πιο συγκεκριμένες και να ερμηνεύονται όσο το δυνατόν πιο περιοριστικά ώστε να διασφαλίζεται η αποτελεσματική λειτουργία του συστήματος πληροφοριών. Η Ευρωπόλ συμμετέχει στις ανταλλαγές πληροφοριών, στο βαθμό που οι αξιόποινες πράξεις στις οποίες αναφέρονται οι πληροφορίες που αναζητούνται ή ανταλλάσσονται εμπίπτουν στο πεδίο εφαρμογής των στόχων που ορίζονται στον κανονισμό (ΕΕ) 2016/794 (βλ. Σύνοψη), με ορισμένες μόνο εξαιρέσεις. Εφαρμογή δικτύου ασφαλούς ανταλλαγής πληροφοριών Η εφαρμογή δικτύου ασφαλούς ανταλλαγής πληροφοριών, η οποία τελεί υπό τη διαχείριση της Ευρωπόλ θα πρέπει να χρησιμοποιείται από SPOC ή από τις αρχές επιβολής του νόμου των κρατών μελών με σκοπό την αποστολή αιτημάτων παροχής πληροφοριών, την παροχή πληροφοριών σύμφωνα με τα εν λόγω αιτήματα ή την παροχή πληροφοριών με δική τους πρωτοβουλία.